‘Kraamverlof’ vir pa’s? Werkgewers is skeptiesDie egpaar vra die hof dat pa’s dieselfde verlofregte as ma’s geniet wanneer ‘n baba gebore word. (Argieffoto: pixabay) ŉ Hofaansoek om kraamverlof vir pa’s tot op vier maande te verleng – dieselfde verlof wat aan nuwe ma’s toegestaan word – gaan ŉ ingrypende uitwerking op die arbeidswetgewinglandskap hê. “Dit gaan ŉ regstreekse uitwerking op menslike hulpbronbestuur, bedryfskoste en personeelverhoudinge hê,” sê die werkgewersorganisasie Neasa. Neasa het nou gevra om as vriend van die hof by die saak gevoeg te word sodat hy die uitwerking van só ŉ ingrypende besluit uit die oogpunt van werkgewers aan die hof kan voorlê. Hy gaan nou voort om sy aansoek om toelating tot die saak in te dien. Werner en Ika van Wyk, ŉ egpaar van Polokwane, het hulle tot die hooggeregshof gewend oor wetgewing wat bepaal dat slegs vroue vier maande kraamverlof mag neem. Die Van Wyk-egpaar bevraagteken die grondwetlikheid van indiensnemingswetgewing in die hof en voer aan dat dié bepalings oor kraamverlof diskriminerend is. Die Van Wyks, saam met die burgerregtegroep Sonke Gender Justice, vra dat wetgewing gewysig word sodat albei ouers op vier maande kraamverlof geregtig sal wees. As vriend van die hof sal Neasa “nie net die hof en die partye help deur die saak binne die perspektief van werkgewers te plaas nie, maar hy gaan ook waardevolle voorleggings oor grondwetlike kwessies doen, benewens dié wat die huidige partye voorsien”. In die aansoek teen die minister van indiensneming en arbeid vra die applikante vir ŉ wysiging aan die Wet op Basiese Diensvoorwaardes, asook dat die definisie van “kraamverlof” moet verander na “ouer- en versorgingsverlof”. Die Van Wyk’s wil voorts ŉ bykomende verlofkategorie hê, naamlik perinatale verlof, vir vroue wat nie die volle vier maande verlof wil neem nie. Die egpaar vra ook ŉ bevel dat die minister bepalings instel wat voorsiening maak vir “gelyke ouerskapsverlof en voordele” vir biologiese ouers, aanneemouers en ouers wie se baba uit ŉ surrogaatma gebore is. Tans maak wetgewing voorsiening vir vier maande “kraamverlof” en of dit betaalde of onbetaalde verlof is, hang af van die kontrak met die werkgewer. Die wet is ook onlangs gewysig om aan pa’s tien dae vaderskapsverlof toe te staan.